Afgaanse draaier laat SA jonges bloos | Netwerk24
Deur Johann De Jager 17 Januarie 2020 15:14
Gerald Coetzee het manmoedig gekolf vir sy 38 lopies voordat hy ook deur Shafiqullah Ghafari (6/15) skoongeboul is Vrydag in Kimberley.Foto: Gallo Images
Die Suid-Afrikaners is vir net 129 in net 29.1 boulbeurte met Ghafari aan die voorpunt in die openingswedstryd uitgeknikker.
Afganistan, bygestaan deur Andy Moles, wat voorheen daar vir Griekwas gespeel het, het die gasheer opnuut laat bloos deur met 130/3 in 25 beurte te antwoord.
Ghafari moes gedink het hy is in Kaboel en nie in Kimberley nie. Hy het vier van sy slagoffers skoongeboul.
Die kolwers het behoorlik gesukkel om sy aflewerings te lees.
Hy is goed bygestaan deur sy mede-draaier Noor Ahmad (2/44), wat vandeesmaand 15 geword het.
Suid-Afrika was gou op die agtervoet oomblikke na Graeme Smith, direkteur van krieket, se bemoedigende woorde met hul spanpraatjie.
Die hotklou-aanvangsbouler Fazal Haque (2/43) het Suid-Afrika met twee paaltjies in sy eerste twee boulbeurte geskud.
Bryce Parsons (40), wat die loot gewen het, het weliswaar saam met Luke Beaufort (25) op 7/2 vir 'n ruk vasgeskop.
Suid-Afrika het danksy die 20 lopies wat die naatbouler Abdul Rahman in sy vierde boulbeurt afgestaan het, 56/2 na tien beurte gehad.
Suid-Afrika het net mooi herstel van die skok aan die begin toe die Afgane hul voorslagdraaiers aangebring het. As dit vroeër gebeur het, was die skade dalk groter.
Ahmad (2/44) het 'n einde aan Parsons-hulle se vennootskap van 55 om die derde paaltjie gemaak.
Hy het gewys hoekom hy hom as 14-jarige op die lys van hoopvolles met die IPL-veiling in Desember bevind het.
Die gasheer het met Parsons se vertrek van 62/2 tot 90/8 ineengestort.
Gerald Coetzee (38, 23b) het op nommer nege met 'n aanvallende kolfbeurt effense aansien aan die Suid-Afrikaners se beurt gegee.
Coetzee (0/36 in 5 beurte) kon nie dieselfde met die bal regkry nie.
Die toetskolwer Ibrahim Zadran (52) en Imran Mir (57) het vir Afganistan met die kolf uitgeblink.
Die aanvangsbouler Achille Cloete (2/20) het met paaltjies aan die begin en aan die einde die beste met die bal vir Suid-Afrika gevaar.
*Suid-Afrika pak Kanada in sy volgende groepwedstryd Woensdag in Potchefstroom.
Meer oor: Shafiqullah Ghafari | Suid-Afrika | Bryce Parsons | O.19-Wêreldbeker-Toernooi | Afganistan